projecte-aina/catalan_government_crawling huggingface dataset:
Els països més sol·licitats són: Europa Occidental, Estats Units, Canadà i Austràlia tot i que les agències es poden encarregar de buscar-te feina a altres països.
També has de tenir en compte que les condicions per poder treballar a l'estranger són diferents si és un país comunitari o un país no comunitari.
Per a més informació, pots consultar en la pàgina web del Ministeri de l'Interior, els apartats referents a passaport i sortides a l'estranger i en la pàgina del Ministeri d'Afers Exteriors l'apartat de visats.
O també trucant al telèfon gratuït del Ministeri d'Interior: 900 150 000.
En la gran majoria de casos s'ha de disposar del diploma de monitor/a o director/a d'activitats d'educació en el lleure, expedit per la Direcció General de Joventut.
També es pot exercir de monitor/a o director/a si es disposa de les titulacions següents:
Titulacions que compleixen els requisits establerts al Decret 267/2016 i que permeten exercir com a monitor/a o director/a d'activitats d'educació en el lleure inscrit en el registre oficial de professionals de l'educació en el lleure.
En l'àmbit escolar, les feines més habituals són de monitor de menjador, de monitor de pati, de suport d'activitats extraescolars...
En l'àmbit de l'educació en el lleure, les feines més habituals són de monitor o director d'activitats de lleure infantil i juvenil (colònies, casals de vacances, acampades...).
En l'àmbit d'oci en general, hi ha feines de monitor/a de fires i de parcs, d'animador turístic, d'educador especialitzat...
Per a tenir informació sobre les condicions laborals generals de treballar de monitor/a o director/a pots consultar el Conveni col·lectiu del sector del lleure educatiu i sociocultural.
L'Oficina Jove de Treball, té una borsa de treball d'activitats de lleure infantil i juvenil.
Al portal de Feina Activa del Servei d'Ocupació de Catalunya (SOC) pots consultar el cercador d'ofertes en l'àmbit de l'educació en el lleure.
Trobaràs un apartat de Treballar en l'àmbit social, educatiu i cultural on hi ha borses específiques del sector del lleure i l'educació.
La zona del Pirineu, la Catalunya Central, les Terres de l'Ebre o altres territoris del nostre país ofereixen oportunitats de treball en sectors tan diversos com l'agroalimentari o el turisme rural.
El programa Odisseu aposta pel retorn i la inserció laboral dels joves a aquests territoris mitjançant una contraprestació econòmica.
Si ets jove i estàs estudiant a la universitat ets el públic ideal del programa pilot 'Odisseu' que vol facilitar l'estada d'estudiants universitaris en empreses situades al medi rural.
Amb aquest programa s'aconsegueix un triple objectiu: realitzar pràctiques remunerades en territoris rurals, adquirir experiència en l'àmbit empresarial i augmentar les possibilitats d'inserció laboral.
Si a tot això li sumes unes bones condicions laborals i un projecte formatiu que recolza les pràctiques i que estaràs donat d'alta a la Seguretat Social, la proposta no està gens malament... no creus?
A finals de 2015 es van seleccionar les empreses i les ofertes que formaran part d'aquesta primera experiència (actualment existeixen 20 ofertes per a la primera cerca de candidats).
De febrer a setembre es signaran els convenis de cooperació educativa entre l'empresa i la universitat i es duran a terme les pràctiques.
Tens temps per inscriure't fins al 14 de febrer o sigui que no t'adormis!
Estar matriculat en estudis oficials de grau o màster d'una universitat del sistema universitari català (i haver superat un mínim del 50% dels crèdits de la titulació en el cas d'estudis de grau).
Complir els requeriments que fixi cada universitat en matèria de convenis de cooperació educativa, i complir amb els requisits específics de l'oferta d'ajuts a les pràctiques Odisseu a la que optis.
Preferentment, ser originari del territori rural o bé estar interessat a instal·lar-t'hi.
Les persones interessades s'han d'adreçar als responsables de l'oficina de pràctiques de cada universitat per fer la sol·licitud corresponent i, a continuació, es farà una preselecció de candidats-es en què es prioritzaran els joves amb origen proper a les pràctiques.
El Pràcticum Odisseu és una eina que té com a objectiu principal facilitar el retorn dels i les joves al medi rural, en el marc del programa ODISSEU.
Està impulsat per la Direcció General de Joventut i la Secretaria d'Universitats i Recerca, amb el suport del Departament d'Agricultura, Ramaderia, Pesca i Alimentació, l'Associació d'iniciatives Rurals de Catalunya, la Fundació del Món Rural, els 11 Grups d'Acció Local Leader de Catalunya, la xarxa de professionals de joventut i les universitats catalanes.
Una oportunitat per posar en pràctica els teus coneixements i conviure amb persones d'altres països.
Una gran part de les institucions, òrgans i agències especialitzades de la Unió Europea (UE) promouen oportunitats de conèixer el seu funcionament mitjançant estades de pràctiques adreçades a universitaris, graduats o no.
Amb les estades pots posar en pràctica els teus coneixements i adquirir una experiència no només professional sinó també de convivència amb persones d'altres països.
Les principals convocatòries d'estades de pràctiques corresponen a les institucions europees: Parlament Europeu, Comissió Europea, Consell de la Unió Europea, Tribunal de Justícia de la Unió Europea, etc., i a agències de la UE, com per exemple l'Agència Europea de la Seguretat Aèria, a Colònia; l'Agència Europea de Productes Químics, a Hèlsinki, o l'Agència Europea de Drets Fonamentals, a Viena.
La Generalitat de Catalunya i altres actors catalans a l'exterior també programen convocatòries, com la de la Secretaria d'Afers Exteriors i de la Unió Europea, el CIDOB o la Diputació de Barcelona, entre d'altres.
La Secretaria d'Afers Exteriors i de la Unió Europea de la Generalitat disposa d'un Manual de pràctiques a les institucions europees i a altres actors internacionals, que recull tota una sèrie d'institucions, òrgans i agències de diferents àmbits que ofereixen estades de pràctiques programades per a diferents períodes.
En aquest document trobaràs informació detallada sobre cadascuna de les estades formatives: institució i lloc de formació, tipologia de les pràctiques, principals requisits, remuneració, període de l'estada, enllaços d'interès i període d'inscripció, així com els formularis d'inscripció corresponents.
Les feines de neteja de locals consisteixen a netejar i higienitzar instal·lacions (escombrar, fregar, treure la pols, buidar les papereres...) de diverses menes de locals (oficines, fàbriques, tallers...).
Quins estudis o habilitats demanen?
Les empreses solen fer cursos de formació específics.
Com a habilitats, valoren tenir cura i discreció a la feina.
Valoren que treballis bé i amb rapidesa.
Se sol treballar molt d'hora al matí, o bé a la tarda i al vespre, per no coincidir amb els horaris del personal del lloc que es neteja.
La feina en aquest sector és gestionada per empreses de serveis especialitzades, i els contractes hi són temporals.
Mira també els anuncis dels diaris i apunta't al Servei d'Ocupació de Catalunya i a les ETT.
Internet és una eina fàcil i ràpida per a distribuir el teu currículum i per a trobar ofertes laborals noves i detallades.
Molts sovint, amb una subscripció a un servei de borsa de treball per Internet n'hi ha prou per a accedir a molta informació sobre les ofertes del teu camp laboral.
Aquí tens uns quants enllaços per començar la cerca!
Aquests llistats han estat elaborats amb la voluntat de facilitar una informació seriosa i contrastada seguint criteris de qualitat i utilitat dels llocs recomanats, però NO IMPLIQUEN CAP VINCULACIÓ de les empreses o entitats destacades amb la Generalitat de Catalunya.
Si trobes algun enllaç que no funciona o et sembla inadequat, o si vols recomanar algun lloc, escriu-nos al formulari de contacte.
Tindrem en compte tots els comentaris.
Moltes gràcies per la teva col·laboració!
Aquests webs t'ofereixen directoris d'empreses perquè hi puguis contactar directament.
Moltes pàgines corporatives tenen una secció de recursos humans on podràs adreçar directament el teu currículum per trobar feina o fer pràctiques.
Les empreses de treball temporal (ETT) també estan presents a Internet.
Als webs de moltes d'elles pots informar-te de les ofertes de feina i enviar-hi el teu currículum.
Les agències de col·locació han d'estar autoritzades per l'autoritat laboral corresponent per realitzar tasques d'intermediació laboral.
Pots consultar la llista de les Agències de col·locació autoritzades.
Les persones titulades com a monitores o directores d'educació en le lleure que tinguin necessitat d'acreditar-ho davant d'organismes, d'empreses, d'entitats... i no disposin del carnet i/o diploma corresponent (p.e. perquè l'han extraviat) poden sol·licitar a la DGJ un certificat conforme tenen aquesta titulació.
Aquesta sol·licitud l'ha de tramitar la persona interessada mitjançant el formulari electrònic de petició genèrica amb signatura electrònica que hi ha a Tràmits gencat.
Posteriorment, la persona rebrà un certificat signat digitalment a través de la plataforma e-notum.
També rebrà un avís a la seva adreça de correu electrònic.
Quan una persona titulada perdi el carnet de monitora o directora pot demanar un duplicat connectant amb l'escola on va fer la formació.
La secretaria de l'escola li tramitarà la sol·licitud de duplicat.
La persona titulada podrà recollir el seu duplicat de carnet per l'escola a partir de mitjans dels mesos de març, juny i desembre.
En el cas que la persona titulada no pugui connectar amb l'escola on va fer la formació, haurà d'enviar un correu electrònic a [EMAIL] des d'on se li donarà una solució.
Cal tenir en compte que tant el diploma com el carnet com el certificat emesos per la Direcció General de Joventut serveixen per demostrar que la persona titulada està acreditada per a treballar com a monitor/a o director/a en el sector de l'educació en el lleure infantil i juvenil.
Quan una persona titulada hagi de modificar les dades personals i aquest canvi afecti al contingut del diploma, carnet o certificat de titulació M o D, que ja disposa, s'ha d'adreçar a l'escola on va fer la formació i presentar els corresponents justificants de la modificació.
La secretaria de l'escola modificarà les dades a l'expedient de l'alumne i al programa Titus.
Un cop introduïdes les noves dades al programa Titus, es crea automàticament una sol·licitud modificada del carnet.
La persona titulada podrà recollir el nou carnet en la pròpia escola a partir de mitjans dels mesos de març, juny i desembre.
Per demanar el certificat de titulació, una vegada l'escola hagi realitzat la modificació al programa Titus, la persona titulada haurà seguir el tràmit descrit al punt 1 d'aquest apartat.
Si la persona titulada no pot connectar amb l'escola on va fer la formació, haurà d'enviar un correu electrònic a [EMAIL] des d'on se li donarà una solució.
L'Educació en el lleure, com a part de l'educació no formal, és una intervenció educativa en el temps lliure dels infants i els joves fora de l'ensenyament reglat i de l'àmbit familiar.
Una aposta associativa i voluntària
Tot això, a partir del compromís personal que hi ha darrera de la voluntat dels monitors i caps:
una tasca voluntària realitzada durant tot l'any en els centres d'esplai i els agrupaments escoltes amb una funció educativa clara, la transmissió de valors individuals i col·lectius, tot contribuint a l'educació integral dels infants i els joves, utilitzant els recursos que ofereixen les activitats pròpies del temps d'esbarjo.
Una aposta personal d'aquells joves que decideixen associar-se i dedicar una part del seu temps lliure a educar infants i joves sense esperar res a canvi.
Joves que fan una aposta col·lectiva de país per educar en el compromís, un valor que es transmet sobretot des de la gratuïtat.
Però hi ha una realitat paral·lela que cada cop va guanyant més terreny: treballar de monitor de forma remunerada i convertir-ho en una feina.
És doncs desenvolupar una funció d'educació integral dels infants a través de les activitats pròpies del temps de lleure però des de la vessant professional.
El requisit indispensable és tenir el diploma de monitor/a d'activitats de lleure infantil i juvenil.
Aquest diploma s'obté fent el curs de monitor i aleshores es poden realitzar feines en diferents àmbits com ara en l'àmbit escolar (monitor de menjador, de monitor de pati, de suport d'activitats extraescolars...), en l'àmbit de l'educació en el lleure (monitor o director d'activitats de temps lliure infantil i juvenil: colònies, casals, campaments, de monitor ludotecari, de tallerista o de monitor especialitzat) o en l'àmbit d'oci en general (monitor de fires i de parcs, d'animador turístic, d'educador especialitzat...).
A l'estiu, a la majoria d'indústries hi ha molts treballadors de vacances, i hi cal gent per fer tasques d'operari o peó industrial en sectors com el de l'alimentació, la metal·lúrgia, la confecció, els laboratoris, les empreses dedicades a la fusta, als electrodomèstics, a la pintura industrial, al paper, les impremtes, els escorxadors, els magatzems....
També busquen mossos o mosses de magatzem i repartidors per carregar i descarregar camions, comprovar el material, preparar comandes i repartir-les als clients.
Quins estudis o habilitats demanen?
Per fer aquesta mena de feines n'hi ha prou amb el graduat d'educació secundària obligatòria.
Per accedir a tasques més qualificades et demanaran formació addicional específica, segons el lloc de treball que hagin de cobrir.
L'habilitat bàsica que has de tenir és capacitat d'adaptació als ritmes imposats.
Per treballar de mosso de magatzem o repartidor et poden demanar carnet de conduir, facilitat de tracte amb el públic i coneixements bàsics d'informàtica.
L'experiència no és especialment rellevant, però sempre ajuda, i depèn de cada empresa.
Els torns solen ésser intensius i de vuit hores.
A l'estiu, moltes vegades, per qüestions de producció, cal treballar més hores, que retribueixen com a extres.
Les substitucions i els increments de plantilla per augment de la producció són regulats per contractes específics de treball.
Pots enviar directament el currículum a les empreses, o presentar-t'hi i omplir les sol·licituds de feina que solen tenir.
Mira els anuncis dels diaris, apunta't al Servei d'Ocupació de Catalunya i consulta les ofertes de les ETT.
Llicència CC0 - Tama66 - (Pixabay)
Durant la temporada d'estiu, arreu del territori català, l'Estat espanyol i arreu del món s'organitzen activitats a l'aire lliure, concerts, obres de teatre, dansa...
Les entitats organitzadores d'aquests actes sovint necessiten personal de suport per a tasques com ara muntar i desmuntar l'espai i vendre entrades, o bé per a informació, seguretat, repartiment de publicitat, cambrers, neteja...
Quins estudis o habilitats demanen?
Generalment, amb el títol de graduat en educació secundària obligatòria ja en tindràs prou, tot i que per a tasques més especialitzades es valorarà que hagis cursat formació professional de la branca d'imatge i so.
També es valora molt el coneixement d'idiomes, sobretot l'anglès.
És important que tinguis iniciativa, i que t'agradi el tracte amb la gent.
Fes-te paga del fet que serà una feina dura i intensiva durant dos o tres dies, amb moltes hores continuades, on sovint es treballa a la nit.
Ara bé, si t'agrada la música, l'ambient dels festivals i vols accedir de franc als concerts, aquesta pot ser una bona oportunitat per viure un festival des de dins.
I si et queda temps lliure, també pots aprofitar per fer turisme.
L'experiència amb feines de cara al púbic sempre es valora.
El contracte probablement serà d'obra i servei.
Per aconseguir la feina val més que t'adrecis directament als organitzadors del festival o concert.
La manera més pràctica és fer-te un llistat de festivals i concerts d'estiu i adreçar-te als webs corresponents.
JOVE.CAT t'ho posa fàcil i et proporciona uns quants llistats per començar la recerca.
Molts dels webs dels festivals disposen d'una secció de reclutament de treballadors/es.
En què consisteixen aquestes feines?
Requereixen passar moltes hores dret o al telèfon.
La feina d'enquestador consisteix a aconseguir que un nombre determinat de persones amb unes característiques predefinides per l'empresa et responguin un qüestionari.
En les promocions has d'informar la gent sobre algun producte o servei nou i, a vegades, aconseguir que el comprin.
El repartiment de publicitat consisteix a lliurar fullets publicitaris a la gent o ficar-la a les bústies de les zones assignades per les empreses.
En aquestes feines no solen demanar cap formació específica, perquè la majoria d'empreses tendeix a formar els treballadors.
En el cas de les enquestes i promocions, es valoren les habilitats socials, el bon caràcter i la bona educació; i per a repartir publicitat, agilitat i rapidesa.
En cap d'aquestes feines no se sol demanar experiència prèvia, tot i que si en tens sempre t'ajudarà.
L'horari pot variar segons els objectius que hagis de complir, i el contracte sol ésser laboral de temps parcial.
Pel que fa a la remuneració, pots trobar-te amb un salari fix i comissions addicionals o preus tancats per a cada enquesta, feta pel volum de comandes aconseguides amb les promocions o per la quantitat de publicitat lliurada.
A Barcelona hi ha diverses empreses encarregades de fer estudis d'investigació de mercat, de promocions i de distribució de publicitat.
Pots adreçar-te directament a les empreses i oferir-hi el teu currículum, o bé consultar les webs de les que tenen ofertes permanents a Internet.
També pots mirar els anuncis dels diaris o apuntar-te a les ETT.
La feina d'informació i animació turística pot consistir a treballar a la recepció d'un hotel, un càmping, una oficina d'informació o un centre d'interès turístic (museu, parc temàtic d'atraccions...) atenent el públic, acompanyant grups o promovent productes i serveis.
Poden demanar-te formació acadèmica, com ara algun cicle formatiu relacionat amb turisme, o bé formació de monitor de lleure i activitats socioculturals.
Cal tenir facilitat de tracte amb el públic, bona presència, amabilitat, conèixer bé l'entorn del qual s'informa, tenir flexibilitat i capacitat d'adaptació i, molt sovint, saber idiomes.
No és important, tot i que et serà útil allò que hagis fet en l'àmbit territorial on desenvoluparàs la feina.
Pel que fa a l'horari, faràs més o menys hores i guàrdies segons si ets membre de la plantilla o si t'han contractat per a una temporada.
Segurament, mentre et duri el contracte només tindràs el nombre mínim de dies de descans i festa establerts legalment.
L'opció amb més probabilitats és trucar porta per porta a les empreses i entitats per oferir-te a treballar-hi.
Pots obtenir llistes d'empreses a les pàgines grogues, adreçar-te als gremis d'hostaleria i turisme o centrar la cerca en les empreses de gestió cultural.
Les borses de treball en línia també poden ser un bon recurs per a trobar una feina d'aquestes característiques.
La feina consisteix, bàsicament, a collir fruita.
Entre els mesos de juny i novembre calen temporers al camp, perquè és l'època de la collita de cireres, préssecs, pomes, peres, ametlles, avellanes, raïm, prunes i més fruites.
Per treballar de temporer i recollir fruita només cal tenir l'edat mínima legal per a treballar (16 anys).
No calen coneixements teòrics ni pràctics previs sobre la manera de collir-la.
Normalment, cada pagès ho fa a la seva manera i ho ensenya al temporer.
No cal experiència; si en tens, millor.
Hi ha empresaris agricultors que, a l'hora de llogar temporers, s'estimen més que ja hagin fet aquesta feina abans i ja coneguin la realitat de treballar al camp a l'estiu.
L'horari al camp, per a evitar la calor, comença a tot estirar a les 7 del matí i pot durar unes 8 hores o 10.
Es pot treballar intensivament durant un mes.
Pots adreçar-te directament a les finques, consultar les ofertes del sector en una oficina del Servei d'Ocupació de Catalunya o demanar més informació a les principals entitats de pagesos de Catalunya.
Internet també et proporciona tones d'informació sobre el món del treball en general —com fer un currículum, tipus de contractes, etcètera—, assessorament per crear la teva empresa o el teletreball.
Si ets un/a emprenedor/a i t'estàs plantejant seriosament muntar la teva pròpia empresa, en aquests webs et pots informar dels ajuts existents, pots rebre assessorament i consultar altres recursos que pots aprofitar.
Si no saps ben bé què és això del teletreball, si vols convertir casa teva en el teu lloc de treball, si busques ofertes de teletreball, aquestes pàgines et proporcionen informació sobre aquesta manera de treballar innovadora i revolucionària.
En què consisteixen aquestes feines?
Les classes particulars són un suport als alumnes que necessiten un reforç abans dels exàmens del juny o de les recuperacions del setembre.
Fer de cangur consisteix, bàsicament, a tenir cura dels infants quan els pares i les mares treballen o han de sortir.
Es pot fer per hores, a vegades durant tot el dia, i a vegades els pares et poden oferir d'acompanyar-los durant les vacances per donar-los un cop de mà amb la canalla.
Per a fer classes particulars, el principal requisit és tenir un nivell suficient de la matèria que vulguis impartir.
Per als cangurs, et pot anar molt bé haver cursat algun cicle formatiu d'educació infantil o tenir el títol de monitor d'activitats de lleure.
En tots dos casos és important que tinguis facilitat de tracte, empatia amb els infants i molta paciència.
No és cap requisit imprescindible, tot i que si en tens i la família te'n demana alguna referència, sempre et pot anar bé.
Per a fer classes, generalment hauràs d'adaptar-te a l'horari extraescolar dels alumnes.
En el cas dels cangurs, l'horari dependrà de les necessitats dels pares i les mares; per tant, poden ser jornades de matí, tarda, vespre o nit.
La remuneració acostuma a ser per hores, però si treballes de manera continuada durant un o dos mesos t'ho poden pagar tot conjuntament.
Aquests tipus de feina se solen trobar per mitjà de l'entorn personal (família, amics, veïns, pares, mares o mestres de l'escola on has estudiat...).
També pots anunciar-te amb cartells a les botigues, escoles, esplais... perquè les famílies interessades puguin posar-se en contacte amb tu.
A més a més, hi ha alguna borsa de treball en línia especialitzada en cangurs, i algunes empreses privades que ofereixen professors a domicili.
A l'estiu, les grans superfícies sovint han de reforçar la plantilla i cobrir les vacances del personal estable.
Les feines que s'hi poden fer són bàsicament: mosso de magatzem, reposador i caixer.
Als magatzems s'ha de menester gent que controli els estocs i carregui i descarregui mercaderies.
Els reposadors s'encarreguen de tenir sempre a punt els prestatges amb tot els productes.
Les caixeres (principalment són noies) s'ocupen de cobrar i fer quadrar la caixa.
També poden necessitar dependents a les seccions de fruiteria, carnisseria, xarcuteria i peixateria.
No s'acostuma a demanar un nivell d'estudis específic, tot i que solen demanar el graduat en educació secundària obligatòria.
Si has fet cap curs o cap cicle formatiu relacionat amb el comerç, millor.
Si vols treballar al magatzem o a la caixa, t'exigeixen rigor; els estocs han de ser controlats i la caixa ha de quadrar.
Si fas de reposador no tindràs tanta pressió; s'hi treballa amb molta rapidesa, hauràs de ser molt dinàmic.
No cal tenir experiència, però et pot resultar molt útil haver fet de caixer o de caixera, haver treballat en algun altre establiment atenent el públic o en un magatzem.
Per treballar de dependent de secció sí que et demanaran experiència.
Els horaris de les superfícies comercials són d'unes dotze hores (de 10 h a 22 h) i el personal que hi treballa sol fer-hi torns.
Generalment són de matí i de tarda, tot i que a segons quins establiments també hi ha el de cap de setmana.
Els contractes solen ser temporals de temps parcial.
A més de la nòmina, a final de mes sovint fan descomptes en els productes que hi vulguis adquirir.
La majoria de grans superfícies o cadenes de supermercats tenen una borsa de treball pròpia.
Hi pots anar a deixar el currículum directament i, molt sovint, enviar-lo per la web, on també solen mostrar les ofertes de feina del moment.